કાશ્મીર ખીણના ત્રાસવાદનું નવું સ્વરૃપ હવે જોવા મળી રહ્યું છે. વાસ્તવમાં કાશ્મીરી ત્રાસવાદીઓનો આ અસલી ચહેરો અને ચરિત્ર છે. જમ્મુ-કાશ્મીર પોલીસના જવાનોના પરિવારજનોને અપહૃત કરીને બાનમાં રાખવાની ઘટનાએ ત્રાસવાદીઓની અસલિયતને ઉઘાડી કરી નાંખી છે. આ ત્રાસવાદીઓને કાશ્મિરિયત સાથે કોઈ નિસ્બત નથી. તેઓ કાશ્મીરીઓને જ ટાર્ગેટ બનાવી રહ્યા છે. ચારે બાજુથી ઘેરાઈ ગયેલા કાશ્મીરી ત્રાસવાદીઓ હવે તેમના અસ્તિત્વની લડાઈ લડી રહ્યા હોય એવી સ્થિતિ છે. ભલે બે દિવસ પછી અપહૃત લોકોને છોડી મુક્યા હોય, આમ છતાં તેમના એ કૃત્યથી પોલીસ કે અર્ધલશ્કરી દળોની કાર્યવાહી બંધ થવાની નથી. બલ્કે તેઓ વધુ ઉગ્રતા અને દૃઢતા સાથે કામ કરશે.